Tájékoztató a vastagbéltükrözésről

 *Bevezetés*

 Tisztelt páciensünk! Önnek vastagbéltükrözést javasolt kezelőorvosa. A vizsgálat elvégzéséhez szükséges az  **Ön beleegyezése**. Ebben az összefoglalóban  **tájékoztatást**  szeretnénk nyújtani arról,  **hogyan történik a vizsgálat** , melyek a  **lehetséges kockázatai**  és milyen  **alternatív lehetőségei**  vannak a vastagbéltükrözés elkerülésére. A tájékoztató elolvasásával és megértésével lehetséges, hogy tájékozott beleegyezését adja a vizsgálatba.

 Amennyiben valamit nem ért meg a tájékoztató elolvasását követően, vagy kérdése merülne fel, kérjük egyelőre a beleegyező nyilatkozatot ne írja alá. Hozza el a következő konzultációra és csak azt követően írja alá, hogy megválaszolásra került az összes kérdése.

 A beleegyező nyilatkozat és a betegtájékoztató egy jogi dokumentum, melyet kérjük, hogy  **alaposan olvasson át.**

 Ha az orvosi konzultáció után és a betegtájékoztató elolvasását követően megértette a kapott tájékoztatást, beleértve a vizsgálat esetleges szövődményeit, kérjük írja alá a beleegyező nyilatkozatot. Legyen szíves ezt hozza magával a vizsgálatra, ugyanis aláírt beleegyező nyilatkozat hiányában a vizsgálatot nem szabad elvégeznünk.

 *Mi a vastagbéltükrözés?*

 A vastagbéltükrözés során, melyet alsó tápcsatornai endoszkópiának, vagy kolonoszkópiának is szoktak nevezni, egy hajlékony csövet vezetünk a végbélnyíláson keresztül a vastagbélbe, valamint bizonyos esetekben a vékonybél utolsó szakaszába is. Ennek a csőnek a végén fényforrás és videokamera is van, melyek segítségével a kivetítő képernyőn láthatjuk az alsó tápcsatorna belső felszínét, nyálkahártyáját. Ez az eszköz természetesen fényképek készítésére is alkalmas, melyet a vizsgálat végén a dokumentáció részeként Önnek átadunk. A vastagbéltükrözés során a vizsgáló orvos szövetmintákat vehet a vastagbélből és a vékonybélből is. Ezt a  **fájdalmommentes**  folyamatot hívják biopsziának. A szövetmintát mikroszkópos vizsgálattal lehet tovább elemezni, melynek kiértékelését pathológus szakorvosaink 10-15 munkanap alatt végzik el. Ezt követően tudjuk a szövettani eredményt az Ön számára kiadni.

 A szövettani minta a szövettani leletet adó szakorvosi laboratóriumhoz tartozó archiváló egységben kerül tárolásra. Ezt a későbbiekben anonim módon oktatási célra vagy a klinikai diagnosztikát javító kutatási célra esetleg felhasználhatják. Amennyiben ezzel kapcsolatban kérdése, vagy aggálya merülne fel kérjük a beleegyező nyilatkozat aláírása előtt jelezze a kezelőorvosának.

 *Miért van szükség vastagbéltükrözésre?*

 Ez a vizsgálatot több okból javasolhatja Önnek a kezelőorvosa:

* A tünetei, vagy laboratóriumi eredményei hátterében álló okot szeretné felderíteni. A vizsgálat eredményétől függően meg lehet választani a megfelelő gyógykezelést, illetve meg lehet határozni az esetleges további speciális vizsgálatokat szükségét.
* Egy korábbi tükrözés eredménye miatt, vagy a családi kórelőzményre tekintettel van szükség ellenőrző, vagy szűrű jellegű vizsgálatra.
* Egy képalkotó (leggyakrabban hasi ultrahang vagy hasi CT) vizsgálat során látott eltérést szükséges pontosabb módszerrel megvizsgálni. - Vastagbél polyp eltávolítás céljából.

 A vastagbéltükrözést a következő okok miatt szokták leggyakrabban javasolni: emésztési zavar, vérszegénység, akaratlan fogyás, hányás, a székletben laboratóriumi módszerekkel talált vér, vérszékelés, székelési nehezítettség, hasi fájdalom, puffadás.

 *Mi a vastagbél polyp?*

 A vastagbél polyp egy többségében jóindulatú nyálkahártya növedék. Alapvetően két fő típust lehet megkülönböztetni. Léteznek lapos és nyéllel bíró (gomba alakú) polypok is. Jelentőségüket az adja, hogy idővel ezek növekedést mutatnak és felszínükön a fokozott sejtosztódás miatt egyre szabálytalanabb alakok jelennek meg, mely végül rosszindulatú daganat kialakulásához vezethet. Amennyiben a vastagbél tükrözés során polypot találunk, azt a legtöbb esetben a vizsgálattal egy időben eltávolítjuk. Amennyiben úgy ítéljük meg, hogy az eltávolítás magas vérzési-, vagy egyéb kockázattal járna, abban az esetben az eltávolítást tervezetten kórházi, fekvőbeteg körülmények között javasoljuk elvégezni, ahol az endoszkópos műtét utáni megfigyelés lehetőségei és az esetleges szövődmények ellátásának sebészeti feltételei adottak. Ennek szervezésében természetesen segítünk.

 *Milyen alternatív vizsgálómódszerek lehetségesek?*

 Ilyen lehet az úgynevezett virtuális kolonoszkópia, mely valójában egy speciális CT vizsgálatot jelent, melynek során a vastagbélbe levegőt juttatnak és így készül el a 3 dimenziós röntgensugár alapú felvétel. Hátránya azonban, hogy kevésbé informatív, valamint a tápcsatornából szövettani elemzés céljából nem lehet mintát venni. Amennyiben első körben ezt a lehetőséget kívánja választani, kérjük beszéljen kezelőorvosával.

 *Mi történik, amikor megérkezik az endoszkópos helyiséghez?*

 Érkezését követően az endoszkópos helyiségben fog találkozni szakasszisztensünkkel és a vizsgálatot végző orvossal. Amennyiben altatásos vizsgálatra érkezik, altatóorvos is jelen lesz. Ahhoz, hogy meggyőződjünk, hogy a vizsgálat/beavatkozás biztonságosan elvégezhető, néhány kérdésre választ kell majd adnia, melyek korábbi betegségeire, jelen állapotára és a hazajutás körülményeire vonatkoznak. Amennyiben bódításban vagy altatásban történik a vizsgálat, Önnek kísérővel kell haza jutnia.

 Megmérjük a vérnyomását, szívfrekvenciáját és az oxigénszaturációt is. Amennyiben cukorbetegsége van, akkor vércukormérés is történik.

 Ekkor is van még lehetősége bármilyen kérdést feltenni a vizsgálattal kapcsolatosan, melyet az endoszkópiát végző orvos meg tud válaszolni. Ekkor fogjuk elkérni az aláírt beleegyező nyilatkozatát is.

 *Milyen hosszan leszek az egészségügyi intézményben?*

 Az előjegyzett időpont előtt 30 perccel érdemes megérkezni. Előfordulhat azonban, hogy a vizsgálati sorban csúszás jön létre, egy-egy hosszabb beavatkozás miatt. Ilyen esetben szíves türelmét kérjük, amíg sorra kerül. Minden páciensünket igyekszünk a legjobb tudásunk szerint és a legalaposabban megvizsgálni és problémájukat kezelni. Néha ez hosszabb időt vesz igénybe, mint a beavatkozásra előre szánt időtartam, ezt azonban nehéz előre megjósolni. Egy-egy ilyen csúszás amellett, hogy várakozás szempontjából kellemetlen lehet, azt is jelzi, hogy nem hagyunk abba egy vizsgálatot a lejárt idő miatt, hanem addig végezzük, amíg megnyugtató eredményt nem kapunk. A vizsgálat után az ébredés fázisa eltérő hosszú lehet attól függően, hogy történt-e altatás vagy bódítás, melyről bővebben az altatóorvosi tájékoztató dokumentumban olvashat. A vizsgálat után egy egyágyas pihenő helyiségbe kísérjük, ahol hozzátartozójának jelenlétében pihenhet átlagosan 30 percig. Amennyiben úgy érzi, még szeretne pihenni, ezt követően az endoszkópos helyiség előtti váróban tölthet még időt.

 *Mi történik a vastagbéltükrözés alatt?*

 Miután lehetősége volt az esetleges fennmaradó kérdéseit megvitatni a vizsgálatot végző orvossal, bal oldalt fekvő helyzetben a vizsgáló ágyra kell feküdni. Ebben a helyzetben kapja meg a bódító, vagy altató gyógyszert, amennyiben nem éberen történik a vizsgálat. Ezt követően az endoszkópos orvos az eszközt a végbélen keresztül a vastagbélbe vezeti és átvizsgálja a nyálkahártyát. A vastagbélbe a vizsgálat alatt levegőt kell befújni, hogy a nyálkahártya láthatóvá váljon. Ezt követően a vastagbél természetes kanyarulatain keresztül jutva vezetjük az eszközt egészen a vastagbél-vékonybél találkozásáig. A kanyarulatokon való áthaladás okozhat fájdalmat, melyet az alkalmazott gyógyszerekkel igyekszünk a minimális szinten tartani, kivédeni. Az alsó tápcsatorna nyálkahártyájának átvizsgálása, illetve az esetleges mintavétel, beavatkozás a legtöbb esetben 15-25 percnyi időt vesz igénybe.

 *Hogyan kell előkészülni a vastagbéltükrözésre?*

 Kiemelten fontosnak tartjuk elmondani, hogy a vizsgálatot megelőző diéta betartása is hozzájárul ahhoz, hogy a bél megfelelően tiszta legyen. A jól előkészített vastagbél a vizsgálat egyik záloga.

 A vizsgálat előtt két héttel apró magvasakat már ne fogyasszon!

 A vizsgálat előtt két nappal folyadékot, üres levest fogyasszon!

 A vizsgálatot megelőző napon már csak folyadékot fogyaszthat!

 Amennyiben a vizsgálat 12 óra előtt történik, akkor a vizsgálat előtti délután meg kell kezdeni a hashajtást.

 Amennyiben a vizsgálat 12 óra után történik, a hashajtást a vizsgálat napján kora reggel kell megkezdeni.

 A bél tisztításáról és részleteiről külön kiadványunkban tájékozódhat.

 **Amennyiben**  Önnek gyógyszerrel, vagy inzulinnal kezelt  **cukorbetegsége van**, a vizsgálat előtt legalább egy héttel  **egyeztessen a kezelőorvosával**  arról, hogy milyen formában és mennyi gyógyszert, vagy inzulint adjon be magának a vizsgálat előtt.

 **Véralvadásgátló**  gyógyszer szedése  **esetén**  mindenképpen  **egyeztessen a kezelőorvosáva**l arról, hogy azt miként szedje vagy mennyi idővel hagyja el a vizsgálatot/beavatkozást megelőzően.

 Kérjük  **értéktárgyakat ne hozzon**  a rendelőbe, mert azok épségéért felelősséget vállalni nem tudunk.

 *Milyen kockázatai vannak a vastagbéltükrözésnek?*

 A vastagbéltükrözés a legtöbb páciens számára egy egyszerű és biztonságos vizsgálómódszer. Jelentős kockázatai ritkák, ugyanakkor nagyon ritkán életveszélyes szövődmény is előfordulhat. A mérlegelésnél mindig meg kell fontolni a vizsgálattól várható hasznot, illetve a tőle várható kockázatot. Emiatt kérjük figyelmesen olvassa el lehetséges szövődményeket bemutató részt.

 A vastagbéltükrözés főbb szövődményei, kockázatai:

1. A vastagbéltükrözés során a bélbe levegőt, széndioxidot fújunk, hogy a nyálkahártya kitáguljon és a kamerával megítélhető legyen. A vizsgálatot követő időszakban hasi  **fájdalom, diszkomfort, puffadás**  előfordulhat 4-ből 1 esetben (25%), de a gáz távozásával ez a panasz megszűnik.
2. A  **vastagbél átlyukadása**  1000-ből 1 esetben (0,1%-ban) fordulhat elő. Ettől gyakrabban kell rá számítani, amikor polyp eltávolítás történik. Tünete lehet a nyaki-, mellkasi- vagy hasi fájdalom, bőr alatti duzzanat, sercegés, nehézlégzés vagy hőemelkedés, láz. Ha ennek bezárása a tükrözés során nem lehetséges, hasi műtétre lehet szükség.
3. Amikor a vastagbélből polypot távolítunk el,  **vérzés keletkezhet**  átlagosan 100-ból 1 esetben (1 %). Ez a kockázat akár nagyobb is lehet a polyp méretétől, alakjától és elhelyezkedésétől függően. A vastagbél jobb oldalán lévő polypoknak nagyobb a vérzési kockázata a vékonyabb bélfal miatt.
4. A vizsgálat után akár 14 nap múlva, otthon is jelentkezhet **késői vérzés**  melyre átlagosan 50-100-ból 1 esetben (1-2%) lehet számítani. Ennek kockázata összefügg az eltávolított polyp méretével, alakjával, elhelyezkedésével, véralvadásgátló gyógyszerek szedésével és a túlsúllyal is. Ilyen szövődmény esetén általában egy következő vastagbéltükrözés során a vérzés elállítható. Súlyos esetben vértranszfúzióra, ritkán műtétre is szükség lehet.
5. Bár a vastagbéltükrözés a legjobb rendelkezésünkre álló vizsgálómódszer a vastagbél betegségeinek diagnosztizálására, ez sem tökéletes. Előfordulhat, hogy **nem veszünk észre**  olyan eltérést, mely egyébként fontos jelentőséggel bírna. A vastagbél polypok felismerését 15-20%-át nemzetközileg elismert endoszkópos orvosok is elmulaszthatják. Ennek oka, hogy az eszközök kamerája 150-170 ° látótérrel rendelkezik, így vannak olyan részei a bélben található redőknek, melyeket technikailag nem tudunk megítélni.
6. Polyplevételt követően 1-5 nappal hasi fájdalom, helyi hashártya izgalom jelei, hőemelkedés fordulhat elő 1000-ből 1 esetben, melyet  **elektrokoagulációs szindrómának**  neveznek.
7. A vizsgálat ideje alatt rövid ideig bekövetkezhet  **légvétellel, szívveréssel vagy vérnyomással összefüggő probléma**  . A vizsgálat alatt azonban a vérnyomást, illetve a vér oxigén ellátottságát folyamatosan figyeljük. Így, ha ezek a szövődmények elő is fordulnak, azonnali beavatkozással tudjuk kezelni ezeket az állapotokat. Fokozott kockázatot jelent ilyen szempontból az idősebb életkor, a szív- és érrendszeri betegségek, valamint a tüdőbetegségek is.
8. Valamilyen gyógyszer iránti túlérzékenység, melyről Önnek korábban nem volt tudomása. Ezért is nagyon fontos, hogy az ismert gyógyszerérzékenységről, allergiáról még a vizsgálat megkezdése előtt tájékoztassa kezelőorvosát.
9. Nagyon ritkán előfordulhat, hogy  **megsérülhet a lép, vagy a hashártya**  a bélfal átlyukadása nélkül,  **mely belső vérzéshez vezethet.**  Ennek szakirodalomban fellelhető gyakorisága kevesebb mint 5000-ből 1 eset.
10. **Szívinfarktus**  vagy  **szélütés**  (agyi infarktus, stroke), mely szintén nagyon ritka.

 *Lehet enyhíteni a beavatkozás alatti kellemetlen érzésen?*

 A beavatkozást bódításban vagy altatásban is végezhetjük az Ön igényének megfelelően. A bódításról és altatásról külön betegtájékoztató kiadványunkban tájékozódhat.

 *Mire kell számítani a vizsgálat után? Mit szabad és mit nem ajánlott a vastagbéltükrözés után?*

 Kérjük, legalább 30 percig pihenjen a rendelőben a vizsgálat után. Szükség esetén vérnyomásmérés és egyéb orvosi vizsgálat is történhet. A tükrözés után nem szabad fájdalmat éreznie. Ha mégis ilyet érezne, jelezze az endoszkópos orvosnak és ne hagyja el a rendelőt, amíg panaszmentessé nem válik.

 A vizsgálat után a vizsgáló orvos a pihenőhelyiségben tájékoztatja a vizsgálat eredményéről és itt kapja meg a leletet a fotódokumentációval együtt. Amennyiben szövettani mintavételre is szükség volt, akkor annak eredményét 2 hét múlva küldjük el e-mailben, vagy az Ön által választott egyéb módon (pl.: postai ajánlott küldemény).

 Amennyiben bódításban vagy altatásban készült a vizsgálat, kérjük feltétlenül hozzon magával egy közeli hozzátartozót, vagy barátot. Előfordulhat, hogy a vizsgálat utáni tájékoztatásra később már nem fog emlékezni, így ő segítségére lehet ilyen esetben. Ha egyedül él, kérjük a vizsgálati nap éjszakáját ne töltse egyedül.

 Az altatást, vagy bódítást követő 24 órában nem szabad:

* Autót vagy egyéb járművet vezetni
* Kimerítő fizikai munkát, sportot végezni
* Alkoholt fogyasztani
* Hivatalos dokumentumot, szerződés, megállapodást aláírni

 Legtöbb páciensünk 24 óra elteltével tökéletesen vissza tud térni a megszokott életviteléhez.

 *Miután hazament*

 **Amennyiben otthon a vizsgálatot követően 14 napon belül erős hasi fájdalom, vérzés, láz vagy szokatlan panasz jelentkezne, kérjük az alábbi telefonszámot hívja:**

|  |  |  |
| --- | --- | --- |
|  |  Buda  |  Pest  |
|  hétköznap 08:00 - 20:00  |  06/20/4101926  |  06/20/5364156  |
|  hétköznap 20:00 - 08:00  |  06/20/5155134  |  06/20/5155134  |
|  hétvégén  |  06/20/5155134  |  06/20/5155134  |

 Kérjük, amennyiben az előjegyzett időpontban nem tud eljönni a vizsgálatra, jelezze azt a recepcio.buda@gasztrocentrum.hu vagy recepcio.pest@gasztrocentrum.hu e-mail címen, vagy a 06/20/4101926 (budai oldal) vagy 06/20/5364156 (pesti oldal) telefonszámon.

 A várólistán lévő pácienseink így hamarabb sorra kerülhetnek.

 A lemondást követően természetesen új időpontot biztosítunk Önnek.

 Bízunk abban, hogy segítségére lehetünk!

 Szeretettel várjuk rendelőnkben!

 Készíte e: Dr. Tornai Tamás István Lektorálta: Dr. Szőnyi Mihály

 Utoljára átnézve: 2021.09.23 Verziószám: v1